太湖
作者：王令
朝代：宋

paragraphs: 西南無盡望，吞恐罄吳郊。
海近私憑蓄，天低不敢包。
蛟龍宜自宅，螾蛭莫令巢。
遠浦纔分點，歸檣略認梢。
水乘潮更濶，地過底宜坳。
鳥絕烟維斷，風凌浪脊交。
大橋横作書，別岸缺成爻。
吟恐詩無氣，圖憂筆費抄。
歸輸范蠡得，官許季鷹抛。
去憶心應繫，歸誇口定勞。
窮何須蹈海，來好卜編茅。
著户生同隐，居民釣自庖。
滄浪未容濯，魚枻夜停敲。